Danas Svjetski dan borbe protiv AIDS-a (1/12/02) - 2002-12-01
Stručnjaci upozoravaju na manjak sredstava za borbu protiv ove smrtonosne bolesti
Dužnosnici vodeće međunarodne organizacije Globalni fond za borbu protiv AIDS-a kažu da neće imati dovoljno novaca da izvrše svoj zadatak ukoliko bogate zemlje, uključujući Sjedinjene Države, drastično ne povećaju svoja davanja. Poziv ove organizacije upućen je povodom Svjetskog dana borbe protiv AIDS-a. Globalni fond za borbu protiv AIDS-a poluprivatna je zaklada osnovana početkom ove godine koja prikuplja financijska sredstva iz zemalja donatora s ciljem borbe protiv bolesti za koju stručnjaci kažu da izmiče kontroli. Dužnosnici Fonda vjeruju da se jedino odlučnošću i veličinom organizacije poput njihove, epidemija AIDS-a može dovesti pod kontrolu. Direktor Fonda Richard Feachem kaže: "To je bez ikakve sumnje najveća katastrofa koja je zadesila ljudski rod otkako postoji pisana povijest. Već sada ona je gora nego što je bila "crna smrt" sredinom četrnaestog stoljeća. A, sudeći prema trenutnim prognozama, epidemija će dostići svoj vrhunac tek oko 2050. ili 2060. godine." Po podacima programa Ujedinjenih naroda za AIDS, otkako je 1981. započela epidemija, gotovo je 22 milijuna ljudi umrlo od te bolesti. Prošle godine, pet milijuna ljudi se zarazilo virusom HIV, koji izaziva AIDS, a četrdeset milijuna ljudi živi s tom bolešću. Ujedinjeni Narodi procjenjuju da je za borbu protiv globalne pandemije potrebno oko 15 milijardi dolara. Globalni fond za borbu protiv AIDS-a smatra da je iznos od 30 milijardi dolara realnija svota. Zemlje donatori, uključujući i mnoge iz Trećeg svijeta, obećale su Fondu više od dvije milijarde dolara. Od toga, kaže gospodin Feachem, 700 milijuna dolara već se nalazi u banci. Prve isplate prema korisnicima kojima je pomoć najpotrebnija obavit će se prije Božića. Međutim, bez velikih donacija, Fond će se naći u problemima već u trećem krugu isplata, sredinom slijedeće godine. Aktivisti u borbi protiv AIDS-a kritiziraju bogate zemlje, uključujući Sjedinjene Države, Japan i zemlje Zapadne Evrope, da Fondu ne doprinose dovoljno sredstava. Posebice se na meti kritika nalaze Sjedinjene Države, koje su ove godine obećale 200 milijuna dolara, odnosno sveukupno 500 milijuna dolara. Kritičari smatraju da bi Sjedinjene Države trebale doprinijeti s najmanje dvije milijarde dolara. Jeffrey Sachs, direktor Instituta Zemlja, na sveučilištu Columbia, u New Yorku, upire prstom u procijenjene desetke milijardi dolara koliko bi koštao rat protiv Iraka. "Kada govorimo o doprinosu Sjedinjenih Država od dvije ili tri milijarde dolara za borbu protiv AIDS-a, kojom bi se spasili milijuni života, jasno se vidi da govorimo o posve realnoj svoti. Tu se ne radi o manjku novca, nego o nedostatku dobre volje administracije predsjednika Busha. Svota o kojoj govorimo toliko je skromna u usporedbi s našim bogatstvom i mogućnostima da bi, po mom mišljenju, takva donacija bila popraćena snažnom podrškom iz čitave zemlje, jer bismo konačno pristupili tom problemu na način koji ima šanse zaustaviti tu pandemiju," kaže gospodin Sachs. Jeffrey Sachs i drugi pristaše Globalnog fonda za borbu protiv AIDS-a pozivaju predsjednika Busha da izradi plan djelovanja za Sjedinjene Države u borbi protiv AIDS-a. Taj bi plan on mogao objelodaniti kada, početkom slijedeće godine, posjeti Afriku.